CELEX: 32020D1493
Language: fi
Date: 2020-10-12 00:00:00
Title: Neuvoston päätös (EU) 2020/1493, annettu 12 päivänä lokakuuta 2020, Euroopan unionin ja Sveitsin valaliiton välisellä sopimuksella niiden kasvihuonekaasujen päästökauppajärjestelmien välisestä yhteydestä perustetussa sekakomiteassa Euroopan unionin puolesta otettavasta kannasta sopimuksen liitteiden I ja II muuttamiseen sekä yhteyttä koskevien teknisten standardien hyväksymiseen (ETA:n kannalta merkityksellinen teksti)

16.10.2020   
               
               
                  FI
               
               
                  Euroopan unionin virallinen lehti
               
               
                  L 343/16
               
            
         NEUVOSTON PÄÄTÖS (EU) 2020/1493,
         annettu 12 päivänä lokakuuta 2020,
         Euroopan unionin ja Sveitsin valaliiton välisellä sopimuksella niiden kasvihuonekaasujen päästökauppajärjestelmien välisestä yhteydestä perustetussa sekakomiteassa Euroopan unionin puolesta otettavasta kannasta sopimuksen liitteiden I ja II muuttamiseen sekä yhteyttä koskevien teknisten standardien hyväksymiseen
         (ETA:n kannalta merkityksellinen teksti)
         EUROOPAN UNIONIN NEUVOSTO, joka
         ottaa huomioon Euroopan unionin toiminnasta tehdyn sopimuksen ja erityisesti sen 192 artiklan 1 kohdan yhdessä sen 218 artiklan 9 kohdan kanssa,
         ottaa huomioon Euroopan komission ehdotuksen,
         sekä katsoo seuraavaa:
         
                     (1)
                  
                  
                     Unioni teki Euroopan unionin ja Sveitsin valaliiton välisen sopimuksen niiden kasvihuonekaasujen päästökauppajärjestelmien välisestä yhteydestä (1), jäljempänä ’sopimus’, neuvoston päätöksellä (EU) 2018/219 (2), ja sopimus tuli voimaan 1 päivänä tammikuuta 2020.
                  
               
                     (2)
                  
                  
                     Sopimuksen nojalla sopimuksella perustettu sekakomitea, jäljempänä ’sekakomitea’, voi hyväksyä päätöksen Sveitsin rekisterinvalvojan ja unionin keskusvalvojan laatimista yhteyttä koskevista teknisistä standardeista (LTS), jotka perustuvat sopimuksen liitteessä II esitettyihin periaatteisiin ja joissa kuvataan yksityiskohtaiset vaatimukset vakaan ja turvallisen yhteyden luomiselle Sveitsin täydentävän tapahtumalokin (SSTL) ja Euroopan unionin tapahtumalokin (EUTL) välillä. LTS-standardien on määrä tulla voimaan, kun ne on hyväksytty sekakomitean päätöksellä.
                  
               
                     (3)
                  
                  
                     Sopimuksen liitettä I olisi muutettava sopimuksen mukaisesti, jotta voidaan varmistaa sujuva siirtymä Sveitsille ensimmäisen kerran sopimuksen voimaantulon jälkeen osoitetussa ilma-alusten käyttäjien hallinnoinnissa, ottamalla huomioon rekisteriyhteyden luomisessa saavutettu edistys.
                  
               
                     (4)
                  
                  
                     Liitettä II olisi muutettava siten, että siinä vahvistetaan laajempi mutta vastaava valikoima teknologioita sopimuksen edellyttämän rekisteriyhteyden luomiseksi.
                  
               
                     (5)
                  
                  
                     Sekakomitean on määrä hyväksyä laaditut yhteyttä koskevat tekniset standardit vuonna 2020 pidettävässä kolmannessa kokouksessaan.
                  
               
                     (6)
                  
                  
                     On aiheellista määrittää kanta, joka otetaan unionin puolesta sekakomiteassa, koska LTS-standardeista tulee unionia sitovia.
                  
               
                     (7)
                  
                  
                     LTS-standardien hyväksyminen on tärkeä osa sopimuksen täytäntöönpanoa, jotta voidaan luoda yhteyden tekninen perusta ja hahmotella perustason tekniset eritelmät arkkitehtuuri-, palvelu- ja suojausvaatimuksia varten.
                  
               
                     (8)
                  
                  
                     Sekakomitean on aiheellista perustaa sopimuksen nojalla työryhmä avustamaan sekakomiteaa sen sopimuksen mukaisissa tehtävissä sellaisten teknisten ohjeiden laatimiseksi, joilla varmistetaan sopimuksen moitteeton täytäntöönpano, mukaan lukien vakaan ja turvallisen yhteyden luominen SSTL:n ja EUTL:n välille. Työryhmään olisi kuuluttava ainakin Sveitsin rekisterinvalvoja ja unionin keskusvalvoja.
                  
               
                     (9)
                  
                  
                     Unionin kannan sekakomiteassa olisi sen vuoksi perustuttava sekakomitean päätösluonnokseen,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Euroopan unionin ja Sveitsin valaliiton välisellä sopimuksella niiden kasvihuonekaasujen päästökauppajärjestelmien välisestä yhteydestä perustetun sekakomitean kolmannessa kokouksessa unionin puolesta otettava kanta sopimuksen liitteiden I ja II muuttamiseen, yhteyttä koskevien teknisten standardien hyväksymiseen sekä työryhmän perustamiseen sopimuksen 12 artiklan 5 kohdan nojalla perustuu sekakomitean päätösluonnokseen (3).
            Unionin edustajat sekakomiteassa voivat sopia sekakomitean päätösluonnokseen tehtävistä vähäisistä muutoksista ilman uutta neuvoston päätöstä.
         
         
            2 artikla
            Tämä päätös tulee voimaan päivänä, jona se hyväksytään.
         
         
            Tehty Luxemburgissa 12 päivänä lokakuuta 2020.
            
               
                  Neuvoston puolesta
               
               
                  Puhemies
               
               J. BORRELL FONTELLES
            
         
         
            (1)  EUVL L 322, 7.12.2017, s. 3.
         
            (2)  Neuvoston päätös (EU) 2018/219, annettu 23 päivänä tammikuuta 2018, Euroopan unionin ja Sveitsin valaliiton välisen niiden kasvihuonekaasujen päästökauppajärjestelmien välisestä yhteydestä tehdyn sopimuksen tekemisestä (EUVL L 43, 16.2.2018, s. 1).
         
            (3)  Ks. asiakirja ST 10836/20 osoitteessa http://register.consilium.europa.eu.